**Ադի Իգնեշիուս** (անգլ.՝ Adi Ignatius, հունվարի 1, 1958(1958-01-01), Բըրբանք, Լոս Անջելես շրջան, Կալիֆոռնիա, ԱՄՆ), ամերիկահայ լրագրող, հրապարակախոս, Harvard Business Review պարբերականի գլխավոր խմբագիրը, որին միացել է 2009 թվականից։

Կենսագրություն
--------------

Ադի Իգնեշիուսը ծնվել է 1958 թվականի հունվարի 1-ին ԱՄՆ Կալիֆոռնիա նահանգի Բըրբանք քաղաքում։ Նրա հայրը՝ Փոլ Իգնեշիուսը, 1967-1969 թվականներին եղել է ԱՄՆ ռազմածովային ուժերի հայազգի նախարար։ Եղբայրը՝ Դևիդ Իգնեշիուսը ներկայումս The Washington Post-ի խմբագիրն է։ Բացի այդ, նույն պարբերականում նա նաև սյունակագիր է։

Ադի Իգնեշիուսը 1990 թվականին Կոլումբիայի համալսարանի Միջազգային և հանրային հարաբերությունների դպրոցում (SIPA) արժանացել է Ցուկերմանի կրթաթոշակի։ Մինչ այդ, նա 1981 թվականին Փենսիլվանիայի Հաֆերֆորդյան քոլեջում ստացել էր պատմության բակալավրի աստիճան։ Ներկայումս Ադին անդամակցում է Միջազգային հարաբերությունների խորհրդին և Ասիայի ընկերակցությանը։ Վերջին երկուսն էլ ուղեղային կենտրոններ են։ Ադի Իգնեշիուսը նաև Նյու Յորքի պետական համալսարանի լրագրության դպրոցի խորհրդատվական խորհրդի անդամ է։

1996 թվականին Իգնեշիուսը նշանակվեց Time Asia-ի փոխխմբագիր, որը տեղակայված էր Հոնկոնգում, իսկ արդեն 2000 թվականին զբաղեցրեց նույն պարբերականի խմբագրի պաշտոնը։ 2002 թվականին նա նշանակվեց Time-ի գործադիր խմբագիր և պատասխանատու էր ամսագրի գործարար թեմաների ու միջազգային լրահոսի լուսաբանման համար։ Time ամսագրի փոխխմբագիր լինելու ժամանակ պատասխանատու էր նաև պարբերականի հատուկ նախագծերի համար, ներառյալ «Time-ի վարկանիշով տարվա մարդ» և «Time 100» նախագծերի։ Նա պարբերաբար գրել է նաև ամսագրի համար, ներառյալ պատմություններ Google-ի մասին։ 2007 թվականին, երբ «Time»-ը Ռուսաստանի նախագահ Վլադիմիր Պուտինին հայտարարեց «տարվա մարդ», Ադի Իգնեշիուսը դարձավ Պուտինի մասին նկարագրողական բովանդակության հեղինակը, որն ուղեկցում էր մրցանակին։

Սակայն մինչև Time-ին միանալը, Իգնեշիուսը երկար տարիներ աշխատել է նաև The Wall Street Journal-ում՝ ղեկավարելով պարբերականի Պեկինի և Մոսկվայի բյուրոները։ Ավելի ուշ, նա եղել է նաև «Central European Economic Review»-ի գլխավոր խմբագիրը և «Far Eastern Economic Review» բիզնես խմբագիրը։ Երկու պարբերականներն էլ պատկանում էին Dow Jones & Company-ին։

Ներկայումս Harvard Business Review պարբերականի գլխավոր խմբագիրն է։

Գրքեր
-----

Իգնեշիուսը «Պետական հանցագործ. Վարչապետ Չժաո Ցզիյանի գաղտնի օրագիրը» գրքի համախմբագիրն է։ Այն հիմնված է Չինաստանի նախկին վարչապետ Չժաո Ցզիյանի ձայներիզների վրա, որոնք ձայնագրվել են 1999-2000 թվականներին վարչապետի տանը։

2008 թվականին Իգնեշիուսը եղել է «Նախագահ Օբամա. Սպիտակ տուն հասնելու ուղին» գրքի խմբագիր, որը դարձել էր The New York Times-ի բեսթսելերների ցանկում։

Ծանոթագրություններ
------------------

1. 1 2  Ադի Իգնեշիուս
2. ↑  Boston Globe, January 6, 2009
3. ↑  «Story Details - Alumni - Harvard Business School»։ *www.alumni.hbs.edu*։ Վերցված է 2020 թ․ օգոստոսի 12
4. ↑  Time magazine, December 20, 2007
5. ↑  *Prisoner of the State: The Secret Journal of Premier Zhao Ziyang*, Simon & Schuster (May 19, 2009), hardcover, 336 pages 1-4391-4938-0 978-1-4391-4938-6
6. ↑  *President Obama: The Path to the White House,* Time (December 23, 2008), 1-60320-072-X 978-1-60320-072-1

Արտաքին հղումներ
----------------

* Appearances on C-SPAN

|  |  |  |  |  |  |  |  |
| --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Թվիթթեր |
|  |
| 

|  Չափորոշչային վերահսկողություն |
| --- |
|  |
| BIBSYS: 9046589 · BNF: 16688156h · CiNii: DA1684980X · GND: 1047492210 · ISNI: 0000000065692053 · LCCN: no2009100821 · NDL: 032324710 · NUKAT: n2015002838 · PTBNP: 1459047 · SUDOC: 136679765 · VIAF: 91110127 · WorldCat VIAF: 91110127 |

 |

 |